TARYBOS SPRENDIMAS
2005 m. balandžio 14 d.
įgaliojantis valstybes nares Bendrijos interesų labui ratifikuoti Tarptautinės darbo organizacijos konvenciją dėl jūrininkų tapatybės dokumentų (Konvencija Nr. 185)
(2005/367/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 62 straipsnio 2 punkto b papunkčio i dalį kartu su 300 straipsnio 2 dalies pirmos pastraipos pirmuoju sakiniu ir 3 dalies pirmąja pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Europos bendrija kuria laisvės, saugumo ir teisingumo erdvę, paremtą, inter alia, ir bendra vizų politika.
(2)
Tarptautinės darbo organizacijos (toliau - TDO) konvencija Nr. 185 dėl jūrininkų tapatybės dokumentų (peržiūrėta) buvo priimta 2003 m. birželio 19 d. TDO Generalinėje konferencijoje, sušauktoje Ženevoje Tarptautinio darbo biuro valdymo tarybos.
(3)
Minėta Konvencija nemaža dalimi prisideda prie to, kad saugumas laivininkystės sektoriuje būtų sustiprintas tarptautiniu lygiu ir būtų sukurtos geresnės jūrininkų gyvenimo ir darbo sąlygos ir dėl to yra pageidautina, kad Konvencijos nuostatos būtų taikomos kuo greičiau. Tačiau kai kurie Konvencijos straipsniai patenka į Bendrijos kompetenciją vizų klausimais.
(4)
Bendrija negali ratifikuoti Konvencijos, kadangi tik valstybės narės gali būti jos Šalimis.
(5)
Todėl Taryba turėtų įgalioti tas valstybes nares, kurioms yra privalomos remiantis Sutartimi priimtos Bendrijos taisyklės dėl vizų, ratifikuoti Konvenciją Bendrijos interesų labui laikantis šiame sprendime numatytų sąlygų.
(6)
Pagal prie Europos Sąjungos sutarties ir Europos bendrijos steigimo sutarties pridėto protokolo dėl Jungtinės Karalystės ir Airijos pozicijos 1 straipsnį Airija ir Jungtinė Karalystė nedalyvauja priimant šį sprendimą. Dėl to, nepažeidžiant minėto protokolo 4 straipsnio, šis sprendimas Airijai ir Jungtinei Karalystei netaikomas.
(7)
Pagal prie Europos Sąjungos sutarties ir Europos bendrijos steigimo sutarties pridėto protokolo dėl Danijos pozicijos 4 straipsnį šis sprendimas skiriamas Danijai.
PRIĖMĖ ŠĮ SPRENDIMĄ:
1 straipsnis
Valstybės narės įgaliojamos ratifikuoti 2003 m. birželio 19 d. priimtą Konvenciją dėl jūrininkų tapatybės dokumentų.
Konvencijos tekstas pridedamas prie šio sprendimo.
2 straipsnis
Šis sprendimas skiriamas valstybėms narėms pagal Europos bendrijos steigimo sutartį.
Priimta Liuksemburge, 2005 m. balandžio 14 d.